Diari Oficial de la Generalitat Valenciana


Sumari del DOGV 7301, del 23-06-2014 (2014/5528)

RESOLUCIÓ de 24 d'abril de 2014, de la Direcció General de Qualitat Ambiental, per la qual es refon i s'actualitza la delegació en el Consell de Cambres Oficials de Comerç, Indústria i Navegació de la Comunitat Valenciana de determinades funcions que són competència de la direcció general esmentada.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7301

Data del DOGV
:   23-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5528


Data del document
:   24-04-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

RESOLUCIÓ de 24 d'abril de 2014, de la Direcció General de Qualitat Ambiental, per la qual es refon i s'actualitza la delegació en el Consell de Cambres Oficials de Comerç, Indústria i Navegació de la Comunitat Valenciana de determinades funcions que són competència de la direcció general esmentada. [2014/5528]  
La Llei 4/2014, d'1 d'abril, Bàsica de les Cambres Oficials de Comerç, Indústria, Servicis i Navegació, les definix com a corporacions de dret públic i les configura com a òrgans consultius i de col·laboració amb les administracions públiques, aspecte que ha sigut posat en relleu pel Tribunal Constitucional.  
Tal com preveu la Llei 11/1997, de 16 de desembre, de la Generalitat Valenciana, de Cambres de Comerç, Indústria i Navegació de la Comunitat Valenciana, les cambres oficials, des de la seua creació, constituïxen un valuós instrument de col·laboració amb les institucions públiques i de suport als sectors econòmics de la seua demarcació i desenrotllen servicis imprescindibles per a la modernització i competitivitat de les empreses de la Comunitat Valenciana, en camps com ara la gestió de residus. En línia amb la legislació bàsica estatal, la llei esmentada definix la naturalesa de les cambres com a corporacions de dret públic dependents de la Generalitat, alhora que en el seu capítol VIII crea el Consell de Cambres Oficials de Comerç, Indústria i Navegació de la Comunitat Valenciana, d'ara en avant «el Consell de Cambres», com a corporació de dret públic i amb personalitat jurídica pròpia i plena capacitat d'obrar per al compliment dels seus fins.  
  
En el mateix sentit, el Decret 158/2001, de 15 d'octubre, del Govern Valencià, pel qual s'aprova el Reglament de les Cambres Oficials de Comerç, Indústria i Navegació de la Comunitat Valenciana i del seu Consell, establix en l'article 4 que el Consell de Cambres té encomanades les funcions de caràcter publicoadministratiu previstes en l'article 37 de la Llei 11/1997. D'acord amb este últim precepte, al Consell de Cambres Oficials li corresponen, entre altres, funcions en matèria de coordinació i impuls de les actuacions comunes del conjunt de les cambres, així com funcions en matèria de gestió, entre les quals s'inclouen, en els supòsits, condicions i abast que establisca l'Administració autonòmica, l'exercici de funcions administratives que se li encomanen i qualsevol altra funció de caràcter publicoadministratiu que se li encomane o delegue per la Generalitat.  
  
Basant-se en el que s'ha exposat, i de conformitat amb el que establix l'article 5 del decret mencionat, per acord del Consell, adoptat en la seua reunió de 16 de febrer de 2007, es va autoritzar la delegació de l'exercici de determinades funcions públiques, i en l'acte de delegació es van delimitar les competències o funcions concretes delegades, les condicions específiques per al seu exercici, els recursos econòmics que s'atribuïxen i els mitjans de control que es reserva l'Administració de la Generalitat.  
En virtut de l'acord esmentat, es va dictar la Resolució de 12 de març de 2007, de la Direcció General de Qualitat Ambiental (DOCV 29.03.2007), que va delegar en el Consell de Cambres l'exercici de determinades funcions en les matèries següents de la seua competència: notificacions prèvies de trasllat de residus perillosos, plans de prevenció i reducció de residus perillosos, plans empresarials de prevenció d'envasos i residus d'envasos i informes de seguiment dels plans aprovats.  
  
La dita resolució va ser modificada per la Resolució de 4 de juny de 2010 (DOCV 15.06.2010) amb la finalitat fonamental de disposar, per al seu tractament, de la informació continguda en els documents en paper formalitzats per a efectuar l'arreplega de residus perillosos a xicotets productors (els denominats «fulls d'arreplega itinerant» i «fulls de control d'arreplega - document A d'olis usats»).  
Posteriorment, va ser objecte de nova modificació mitjançant la Resolució de 23 d'abril de 2012 (DOCV 07.06.2012), a fi d'adequar les funcions objecte de delegació als requeriments legals exigibles a partir de l'entrada en vigor de la Llei 22/2011, de 28 de juliol, de Residus i Sòls Contaminats, i a la implantació progressiva de tràmits telemàtics en els procediments de la Direcció General de Qualitat Ambiental, i es va donar igualment compliment a les línies de col·laboració que, en matèria de medi ambient, es preveuen en el Protocol General subscrit el 29 de desembre de 2011 entre la Generalitat Valenciana i el Consell de Cambres per a la col·laboració en actuacions d'impuls i suport a l'activitat empresarial de la Comunitat Valenciana.  
L'avanç dels treballs que han anat desenrotllant-se per part de la Direcció General, així com l'adequació dels procediments als nous requeriments derivats de la normativa vigent en matèria de residus i d'envasos i residus d'envasos, exigix procedir a la revisió de les funcions que efectua el Consell de Cambres en l'àmbit de les matèries objecte de la delegació.  
Respecte d'això, cal assenyalar que la Direcció General de Qualitat Ambiental desenrotlla procediments telemàtics per a la remissió electrònica d'informació en matèria de residus perillosos; està plenament operatiu el procediment per a la remissió de documents de control i seguiment de residus perillosos, la qual cosa ha representat la total desaparició en l'actualitat dels dits documents en format paper. Amb l'objectiu de possibilitar igualment la desaparició en format paper dels abans mencionats «fulls d'arreplega itinerant» i «fulls de control d'arreplega», en estos moments es procedix a modificar la plataforma informàtica per a la incorporació telemàtica de les dades d'arreplega a través del denominat «multi dcs» (document de control i seguiment multiresidu), que podrà ser validat electrònicament pel gestor de destinació i possibilitarà l'obtenció automàtica de la totalitat de les memòries anuals de residus perillosos.  
La plena disponibilitat de dades es completarà amb la introducció de les incloses en les memòries de gestió de residus no perillosos, a presentar pels gestors d'este tipus de residus abans de l'1 de març de cada any, amb referència a les dades de gestió contingudes en l'arxiu cronològic de l'any precedent d'acord amb l'article 41 de la Llei 22/2011, de 28 de juliol, de Residus i Sòls Contaminats, i l'article 50 de la Llei 10/2000, del 12 de desembre, de Residus de la Comunitat Valenciana, així com l'article 11 del document d'ordenació normatiu i vinculant del Pla Integral de Residus de la Comunitat Valenciana (PIRCV), aprovat pel Decret 81/2013, de 21 de juny, del Consell.  
En relació amb els estudis de minimització de residus perillosos, l'article 17.6 de la Llei 22/2011, de 28 de juliol, de Residus i Sòls Contaminats, establix l'obligació dels productors de residus perillosos d'elaborar i remetre a la comunitat autònoma un estudi de minimització, de la qual queden exempts els xicotets productors de residus perillosos la producció dels quals no supere la quantitat reglamentàriament establida (en l'actualitat, 10.000 quilograms a l'any de residus perillosos d'acord amb el Reial Decret 833/1988, de 20 de juliol). Els dits estudis es preveuen amb la denominació de plans de prevenció i reducció de residus perillosos en l'article 45.2 de la Llei 10/2000, de 12 de desembre, de Residus de la Comunitat Valenciana.  
D'altra banda, fins al moment l'aplicació per a la tramitació telemàtica dels documents de control de residus perillosos (ADCR) ha permés l'assignació d'un NIMA de manera provisional, amb caràcter temporal, als centres productors mentres que es procedia a la seua inscripció en el Registre de Productors de Residus de la Comunitat Valenciana, i s'incloïen entre les actuacions a realitzar pel Consell de Cambres les relatives a verificació de dades, assessorament i informació a les empreses sobre les seues obligacions com a productors de residus i, en particular, l'obligatorietat de la seua inscripció en el registre mencionat. No obstant això, a fi de depurar les dades existents i evitar duplicitats, d'ara en avant el sistema únicament permetrà l'assignació automàtica de NIMA definitiu a productors inscrits en el Registre de Productors de Residus de la Comunitat Valenciana, a més de permetre exclusivament a la Direcció General assignar NIMA temporal una vegada verificat que s'ha realitzat el tràmit corresponent per al registre del centre productor i amb la comprovació prèvia de les dades facilitades.  
Així mateix, s'està finalitzant la posada en funcionament de la tramitació telemàtica en la comunicació prèvia de les figures de productor de residus, agent, negociant i transportista definides en la Llei 22/2011, de 28 de juliol, de residus i sòls contaminats. En el moment que estiga plenament operatiu, este procediment facilitarà l'assignació de NIMA de forma automàtica en el cas de disposar de firma digital, i es demorarà la dita assignació, en cas contrari, al moment de la verificació per part de la Direcció General de les dades presentades telemàticament.  
  
En virtut de tot el que antecedix, resulta necessari dictar una nova resolució que actualitze les funcions a realitzar pel Consell de Cambres en les matèries objecte de la delegació d'acord amb els requeriments legals vigents i d'acord amb les necessitats actuals derivades, d'una banda, de la implantació de tràmits telemàtics, i d'una altra banda, de la presentació de documentació la informació de la qual requerix un tractament adequat i uniforme que permeta l'explotació de dades en relació amb les dites matèries, la qual cosa exigix la seua revisió i depuració prèvies.  
Per tot això, resolc:  
  
Primer  
Refondre i actualitzar les funcions objecte de delegació en el Consell de Cambres Oficials de Comerç, Indústria i Navegació de la Comunitat Valenciana en les matèries següents:  
a) Estudis de minimització de residus perillosos (plans de prevenció i reducció de residus perillosos).  
b) Plans empresarials de prevenció d'envasos i residus d'envasos i informes de seguiment dels plans aprovats.  
c) Declaració anual d'envasos i residus d'envasos.  
d) Introducció de dades de les memòries anuals de residus no perillosos presentades (excepte les relatives a estacions de transferència de residus urbans, plantes de tractament de residus urbans, plantes de tractament de poda i jardí, plantes de tractament de residus de construcció i demolició, abocadors controlats, ecoparcs o punts nets i plantes d'envasos lleugers).  
e) Notificacions prèvies de trasllat de residus perillosos i residus no perillosos destinats a eliminació, excepte les referides a residus domèstics (capítol 20 de l'annex 2 de l'Orde MAM/304/2002, del 8 de febrer).  
  
  
Segon  
La present resolució tindrà efectes des de l'endemà de la seua publicació en el Diari Oficial de la Comunitat Valenciana, i quedaran sense efecte a partir d'esta data les resolucions el contingut de les quals actualitza i refon: Resolució de 12 de març de 2007, de la Direcció General de Qualitat Ambiental, per la qual es delega en el Consell de Cambres Oficials de Comerç, Indústria i Navegació de la Comunitat Valenciana l'exercici de determinades funcions (DOCV 29.03.2007), i les seues modificacions efectuades per resolucions de la direcció general esmentada de 4 de juny de 2010 (DOCV 15.06.2010) i de 23 d'abril de 2012 (DOCV 07.06.2012).  
  
Tercer  
Els treballs realitzats pel Consell de Cambres amb anterioritat a l'entrada en vigor de la present resolució seran objecte de liquidació d'acord amb els preus unitaris previstos en la Resolució de 23 d'abril de 2012.  
  
Quart  
Les facultats que comprén la delegació són les de recepció i revisió del contingut dels documents mencionats en l'apartat primer de la present resolució, requeriments d'esmena quan siga procedent, certificació, resolució, remissió de circulars informatives, prestació d'informació i assessorament necessari per al compliment adequat per part de les empreses de les obligacions legalment exigibles en matèria de residus. En relació amb les notificacions prèvies de trasllat de residus es delega igualment la facultat de comunicar la impossibilitat d'efectuar aquells trasllats que no complisquen el que disposa la normativa vigent en matèria de residus.  
  
Quint  
El Consell de Cambres exercirà les funcions objecte de la delegació, amb subjecció a les condicions següents:  
- Estudis de minimització de residus perillosos (plans de prevenció i reducció de residus perillosos):  
1. La presentació dels estudis podrà efectuar-se per les empreses en la seu del Consell de Cambres, en la seu de la Cambra Oficial de Comerç, Indústria i Navegació de la demarcació territorial on radique l'empresa, així com en la conselleria competent en matèria de medi ambient, en els servicis territorials d'esta, oficines PROP, i/o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en el Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits i comunicacions i documents de l'Administració de la Generalitat Valenciana.  
2. Quan es reben en la seu central o en els servicis territorials de la conselleria competent en matèria de medi ambient, es remetran al Consell de Cambres per a la seua tramitació.  
3. El Consell de Cambres assignarà a cada estudi un número d'expedient als efectes del seu control i seguiment administratiu, i omplirà la base de dades facilitada per la Direcció General de Qualitat Ambiental.  
  
4. El Consell de Cambres revisarà l'adequació dels estudis presentats al contingut mínim exigit per l'article 45 de la Llei 10/2000, de 12 de desembre, de Residus de la Comunitat Valenciana, concretat en els punts següents:  
4.1. Dades acreditatives de l'empresa i el seu domicili social.  
4.2. Localització dels centres productius de l'empresa amb indicació del número d'inscripció com a productor de residus de la Comunitat Valenciana.  
4.3. Descripció del procés productiu per a cada centre declarat, incloent-hi un diagrama de blocs d'este.  
4.4. Anàlisi dels processos generadors de residus (balanços entrada-eixida).  
4.5. Llista de residus per a cada un dels processos generadors indicant:  
- Quantitat de residu produïda anualment (expressat en kg).  
- Quantitat de residu produït per unitat de producció.  
- Codi nacional del residu d'acord amb el RD 952/97.  
- Codi del residu d'acord amb la LER (Llista Europea de Residus).  
  
- Característiques fisicoquímiques del residu.  
- Freqüència de generació del residu.  
- Descripció dels mètodes de gestió aplicats al residu abans de l'aplicació del pla de prevenció i reducció de residus.  
4.6. Valoració de la problemàtica generada per cada un dels residus i selecció d'objectius en funció de factors com quantitat, perillositat, costos de gestió, freqüència de generació o altres que l'empresa considere i justifique.  
4.7. Selecció de mesures a aplicar per mitjà de criteris de viabilitat tecnològica, mediambiental i econòmica (estalvi o substitució de matèries primeres, augment d'eficiències energètiques, tecnologies netes, canvis organitzatius del procés, reutilització i reciclatge d'RP, valoració abans d'eliminació, etc.). Descripció detallada d'estes per mitjà de documentació justificativa.  
En cas d'haver aplicat mesures destinades a la minimització de residus durant els últims quatre anys s'han d'incloure en este apartat, i hauran de contindre tant l'estimació inicial de reducció com les reduccions reals mesurades des de la seua posada en marxa.  
4.8. S'haurà d'elaborar un programa d'aplicació que establisca objectius quantificats de reducció dels residus seleccionats (expressat en valor absolut i percentual respecte a la unitat de producció) i els terminis d'implantació de les mesures a realitzar.  
4.9. Descripció del sistema d'avaluació i control de consecució d'objectius i terminis establits en el programa d'aplicació i personal assignat a este.  
4.10. Document de síntesi d'acord amb la taula a formalitzar per a cada procés generador de residus.  
5. El contingut dels estudis s'ajustarà en cada moment a l'establit en la pàgina web de la conselleria competent en matèria de medi ambient. El contingut mínim podrà igualment figurar en les pàgines web del Consell i de les seues respectives cambres de comerç de la Comunitat Valenciana.  
6. Si la documentació presentada per l'interessat no poguera tindre la consideració d'estudi de minimització de residus, el Consell de Cambres procedirà a la seua devolució a l'interessat, i li remetrà comunicació en què s'indique este fet, així com l'obligació de presentar un pla en la forma adequada, amb el contingut mínim establit.  
7. Si l'estudi presentat no s'ajusta al contingut mínim establit, el Consell de Cambres requerirà el seu compliment. El Consell de Cambres podrà efectuar les actuacions informatives que considere oportunes per al correcte ompliment i presentació dels estudis de minimització de residus perillosos.  
8. L'expedient finalitzarà per mitjà de certificat emés, per delegació, per l'òrgan competent del Consell de Cambres, en què es faça constar l'adequació o no dels estudis presentats al contingut mínim exigible.  
  
9. Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, junt amb el justificant de recepció corresponent per l'interessat.  
  
- Plans de prevenció i reducció d'envasos i residus d'envasos i informes de seguiment dels plans aprovats:  
1. Quant a la presentació i, si és el cas, remissió al Consell de Cambres dels plans de prevenció i reducció d'envasos i residus d'envasos, així com dels informes anuals de seguiment, se seguirà el que establixen els punts 1 i 2 de l'apartat relatiu als estudis de minimització.  
  
2. Els plans presentats seran objecte de revisió a fi de comprovar la seua adequació a la Llei 11/1997, de 24 d'abril, d'Envasos i Residus d'Envasos, i en particular a les prescripcions establides en l'article 3 del reglament de desplegament i execució de la llei esmentada, aprovat per mitjà del Reial Decret 782/1998, de 30 d'abril.  
3. El Consell de Cambres assignarà a cada pla un número d'expedient als efectes del seu control i seguiment administratiu i omplirà la base de dades facilitada per la Direcció General de Qualitat Ambiental.  
  
4. El contingut dels plans s'ajustarà en cada moment a l'establit en la pàgina web de la conselleria competent en matèria de medi ambient. El contingut mínim es concreta en els punts següents:  
  
- Dades generals de l'empresa i informació sobre la seua activitat i productes que comercialitza.  
- Descripció detallada dels envasos utilitzats per a comercialitzar els productes (nombre d'unitats, materials, tipus, pes unitari, dimensions...).  
- Quantitat en pes del producte envasat posat en el mercat (kp) i dels residus d'envàs generats (Kr) durant l'any anterior a la presentació del Pla Empresarial de Prevenció, per a cada material d'envasament i per al total d'envasos i indicadors Kr/kp del dit any.  
  
- Mesures previstes per a complir els objectius de prevenció i reduir l'indicador Kr/kp amb referència als indicadors previstos en l'article 3.2 del Reial Decret 782/1998.  
- Indicador Kr/Kp per als distints materials que empra l'empresa i per al total de materials, per als tres anys de vigència del pla empresarial de prevenció.  
- Percentatge de reducció, amb relació a l'indicador Kr/kp, que es pretén aconseguir durant els tres anys per mitjà de l'adopció de les mesures proposades.  
- Mecanismes de control per a comprovar el compliment dels objectius.  
5. El contingut mínim podrà igualment figurar en les pàgines web del Consell i de les seues respectives cambres de comerç de la Comunitat Valenciana.  
6. Si la documentació és correcta i completa, l'òrgan competent del Consell de Cambres dictarà, per delegació, resolució per la qual s'aprove, per un termini de tres anys, el pla empresarial de prevenció de residus d'envasos. En cas contrari, el Consell de Cambres requerirà la seua esmena a l'interessat.  
7. En cas d'incompliment de les prescripcions legalment exigibles, l'òrgan competent del Consell de Cambres dictarà una resolució, per delegació, en què s'indique que no tenen els requisits necessaris per a ser objecte d'aprovació.  
8. En virtut de l'exigència legal d'acreditar, abans del 31 de març de cada any, i durant els seus tres anys de vigència, el grau de compliment dels objectius previstos en pla, el Consell de Cambres rebrà l'informe anual de seguiment corresponent, el contingut mínim del qual serà el següent:  
- Inventari d'envasos posats en el mercat l'any de referència de l'informe de seguiment.  
- Indicador Kr/kp i percentatge de reducció aconseguit.  
- Mesures de prevenció adoptades durant l'any.  
- Valoració del grau d'implantació del pla empresarial de prevenció de residus d'envasos.  
9. El Consell de Cambres revisarà els informes anuals de seguiment per a comprovar la seua adequació al pla, i efectuarà, si és necessari, els requeriments que siguen oportuns per a acordar, una vegada acreditada la seua adequació al contingut mínim anteriorment indicat, la seua incorporació a l'expedient.  
10. Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, junt amb el justificant de recepció corresponent per l'interessat.  
  
11. Amb antelació suficient a la terminació de l'exercici econòmic, conclosa la revisió dels plans, així com dels informes de seguiment de plans ja aprovats amb anterioritat, el Consell de Cambres remetrà a la Direcció General de Qualitat Ambiental informe comprensiu de les actuacions realitzades en la matèria.  
12. Este informe contindrà la relació d'empreses que han presentat el pla empresarial de prevenció, distingint aquelles els plans de les quals hagen sigut objecte d'aprovació (indicant els Kr/kp del total d'envasos, per a l'any de partida i els tres anys de vigència del pla, i el percentatge de reducció que es pretén aconseguir), així com les empreses els plans de les quals no hagen sigut objecte d'aprovació.  
13. Igualment inclourà, si és el cas, les dades mencionades en el paràgraf anterior en relació amb els informes de seguiment presentats, distingint els que complisquen o no els continguts mínims exigits.  
  
14. Així mateix, a la finalització de l'exercici econòmic, el Consell de Cambres remetrà en suport informàtic una còpia de la base de dades facilitada per la Direcció General de Qualitat Ambiental, a fi que esta incorpore tota la informació en la base de dades RES gestionada per la direcció general esmentada.  
15. El Consell de Cambres habilitarà un o més números telefònics, així com una o diverses adreces de correu electrònic, a fi que els interessats puguen rebre la informació i l'assessorament que necessiten en relació amb els plans de prevenció de residus d'envasos i els informes anuals de seguiment.  
- Declaració anual d'envasos i residus d'envasos:  
1. Quant a la presentació i, si és el cas, remissió al Consell de Cambres de la declaració anual d'envasos i residus d'envasos establida en l'article 15 del Reial Decret 782/1998, de 30 d'abril, pel qual s'aprova el reglament per al desplegament i l'execució de la Llei 11/1997, de 24 d'abril, d'Envasos i Residus d'Envasos, caldrà ajustar-se al que establixen els punts 1 i 2 de l'apartat relatiu als estudis de minimització.  
  
2. El Consell de Cambres assignarà a cada declaració anual un número d'expedient als efectes del seu control i seguiment administratiu, i omplirà la base de dades facilitada per la Direcció General de Qualitat Ambiental.  
3. El Consell de Cambres revisarà les declaracions presentades a fi de comprovar si complixen el contingut mínim establit en l'article 6 de l'Orde de 5 de desembre de 2002, de la Conselleria de Medi Ambient, per la qual es regula el model de la Declaració Anual d'Envasos i Residus d'Envasos, d'acord amb els formularis que figuren en la pàgina web de la conselleria competent en matèria de medi ambient.  
  
4. Si la declaració presentada per l'interessat manca dels requisits necessaris per a tindre la consideració de declaració anual d'envasos i residus d'envasos, el Consell de Cambres procedirà a la seua devolució a l'interessat i li remetrà comunicació en què s'indique este fet, així com l'obligació de presentar la declaració degudament, amb el contingut mínim previst en l'article 6 de l'Orde de 5 de desembre de 2002.  
  
5. Si el contingut de la declaració no s'ajusta en la seua totalitat al contingut mínim exigible, el Consell de Cambres remetrà a l'interessat escrit d'esmena perquè l'òmpliga degudament, i podrà efectuar els requeriments i actuacions informatives que a este efecte considere oportunes.  
6. L'expedient finalitzarà per mitjà de certificat emés, per delegació, per l'òrgan competent del Consell de Cambres en què es faça constar l'adequació o no de les declaracions presentades al contingut mínim establit per l'orde anteriorment mencionada.  
7. Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, junt amb el justificant de recepció corresponent per l'interessat.  
  
8. El Consell de Cambres habilitarà un o més números telefònics, així com una o diverses adreces de correu electrònic, a fi que els interessats puguen rebre la informació que necessiten en relació amb la declaració anual d'envasos i residus d'envasos.  
9. Amb antelació suficient a la terminació de l'exercici econòmic, conclosa la revisió de les declaracions, el Consell de Cambres remetrà a la Direcció General de Qualitat Ambiental un informe comprensiu de les actuacions realitzades en què s'incloga la relació de les empreses que han presentat declaració conforme al contingut mínim exigit, i la d'aquelles que, havent sigut requerides per a la seua presentació, no hagen omplit la declaració o no l'hagen ajustada al contingut mínim exigit.  
10. Així mateix, a la finalització de l'exercici econòmic, el Consell de Cambres remetrà en suport informàtic una còpia de la base de dades facilitada per la Direcció General de Qualitat Ambiental, a fi que esta incorpore tota la informació en la base de dades d'envasos i residus d'envasos gestionada per la direcció general esmentada.  
- Introducció de dades de les memòries anuals de residus no perillosos presentades (excepte les relatives a estacions de transferència de residus urbans, plantes de tractament de residus urbans, plantes de tractament de poda i jardí, plantes de tractament de residus de construcció i demolició, abocadors controlats, ecoparcs o punts nets i plantes d'envasos lleugers):  
1. En relació amb la presentació de la memòria anual de residus no perillosos establida en l'article 41 de la Llei 22/2011, de 28 de juliol, de Residus i Sòls Contaminats, i l'article 50 de la Llei 10/2000, de 12 de desembre, de Residus de la Comunitat Valenciana, així com en l'article 11 del document d'ordenació normatiu i vinculant del PIRCV aprovat pel Decret 81/2013, de 21 de juny, del Consell, se seguirà el que establixen els punts 1 i 2 de l'apartat relatiu als estudis de minimització.  
  
2. El Consell de Cambres assignarà a cada memòria presentada un número d'expedient als efectes del seu control i seguiment administratiu. El Consell, basant-se en les dades que figuren en el Registre de Gestors de la pàgina web de la conselleria competent en matèria de medi ambient, realitzarà un seguiment comprovant la seua presentació en termini; quan es constate el seu incompliment es cursarà un requeriment degudament notificat perquè en un termini no superior a 10 dies es procedisca a esmenar i quedarà constància en l'expedient.  
3. El Consell de Cambres revisarà les memòries presentades a fi de comprovar si complixen el contingut mínim establit en l'article 41 de la Llei 22/2011, de 28 de juliol, de Residus i Sòls Contaminats, i l'article 50 de la Llei 10/2000, de 12 de desembre, de Residus de la Comunitat Valenciana, així com de l'article 11 del document d'ordenació normatiu i vinculant del PIRCV aprovat pel Decret 81/2013, de 21 de juny, del Consell, conforme al formulari que serà facilitat per la Direcció General de Qualitat Ambiental.  
4. El contingut de les memòries s'ajustarà en cada moment a l'establit en la pàgina web de la conselleria competent en matèria de medi ambient. El contingut mínim podrà igualment figurar en les pàgines web del Consell i de les seues respectives cambres de comerç de la Comunitat Valenciana.  
5. Si la memòria presentada per l'interessat manca dels requisits necessaris per a poder considerar-se com a tal, el Consell de Cambres procedirà a la seua devolució a l'interessat, i li remetrà comunicació en què s'indique este fet, així com l'obligació de presentar una memòria degudament, amb el contingut mínim establit.  
6. Si el contingut de la memòria no s'ajusta en la seua totalitat al contingut mínim exigible, el Consell de Cambres remetrà a l'interessat escrit d'esmena perquè l'òmpliga degudament, i podrà efectuar les actuacions informatives que a este efecte considere oportunes. Una vegada realitzades les comprovacions i esmenes pertinents, el Consell de Cambres introduirà les dades contingudes en la memòria en l'aplicació informàtica RES.  
7. L'expedient finalitzarà per mitjà de certificat emés, per delegació, per l'òrgan competent del Consell de Cambres en què es faça constar l'adequació o no de les memòries presentades al contingut mínim establit en els apartats anteriorment esmentats.  
8. Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, junt amb el justificant de recepció corresponent per l'interessat.  
9. El Consell de Cambres habilitarà un o més números telefònics, així com una o diverses adreces de correu electrònic, a fi que els interessats puguen rebre la informació que necessiten en relació amb la presentació de les memòries de residus no perillosos.  
10. A la terminació de l'exercici econòmic, conclosa la revisió de les memòries presentades, el Consell de Cambres remetrà a la Direcció General de Qualitat Ambiental un informe comprensiu de les actuacions realitzades que inclourà la relació de les empreses que han presentat memòria anual conforme al contingut mínim exigit, i la d'aquelles que, havent sigut requerides per a la seua presentació, no hagen omplit la memòria o no l'hagen ajustada al contingut mínim exigit.  
  
- Notificacions prèvies de trasllat de residus perillosos i residus no perillosos destinats a eliminació, excepte les referides a residus domèstics (capítol 20 de l'annex 2 de l'orde MAM/304/2002, de 8 de febrer).  
  
1. El Consell de Cambres habilitarà un o més números telefònics i una o diverses adreces de correu electrònic a fi de prestar a les empreses la informació necessària i assessorament que necessiten en la matèria.  
  
2. El Consell de Cambres rebrà directament, a través del fax que a este efecte habilite, les notificacions prèvies de trasllat de residus perillosos.  
3. El Consell de Cambres revisarà diàriament les notificacions prèvies rebudes, i comprovarà si l'operador figura autoritzat o inscrit d'acord amb allò que s'ha exigit en la normativa vigent en matèria de residus i, si és el cas, si el gestor està degudament autoritzat o inscrit per a efectuar l'operació de gestió de què es tracte en la notificació realitzada corresponent. Amb este fi, la conselleria competent en matèria de medi ambient habilitarà el Consell de Cambres per a l'accés a consulta de la base de dades RES que es troba en la Direcció General de Qualitat Ambiental.  
4. El Consell de Cambres podrà remetre les comunicacions que considere oportunes i informar les empreses de les obligacions legalment exigibles en matèria de producció i gestió de residus.  
5. En cas de rebre una notificació prèvia d'un trasllat que no puga realitzar-se per no tindre autorització o registre l'operador, o pels residus objecte del trasllat, remetrà directament a l'empresa que realitze la notificació, de forma immediata, fax en què s'indique que el dit trasllat no pot efectuar-se.  
6. Igualment, de forma immediata, el Consell de Cambres comunicarà a la Direcció General de Qualitat Ambiental la improcedència del trasllat previst, per a la qual cosa la direcció general esmentada habilitarà una o diverses adreces de correu electrònic.  
7. Amb independència de la comunicació indicada en l'apartat anterior, mensualment, el Consell de Cambres remetrà a la Direcció General de Qualitat Ambiental una llista de les notificacions prèvies revisades, incloent-hi, si és el cas, les incidències advertides en estes i aquells trasllats respecte dels quals s'haja comunicat la improcedència de la seua realització.  
  
Sext  
Totes les dades i documentació que el Consell de Cambres conega en virtut de la present resolució han d'utilitzar-se i mantindre's amb la diligència deguda, sense que puguen emprar-se per a fins diferents dels inherents a les funcions que es deleguen. Tampoc podran ser divulgades ni cedides en cap concepte.  
Quant a les dades de caràcter personal, s'efectuarà un tractament correcte d'estes, respectant en tot moment les disposicions de la Llei Orgànica 15/1999, de 13 de desembre, de Protecció de Dades de Caràcter Personal, i la resta de disposicions complementàries, així com, si és el cas, la normativa vigent en matèria de secret comercial o industrial.  
  
Sèptim  
Tota la documentació, mentres romanga vigent la delegació, serà objecte de custòdia pel Consell de Cambres, i haurà d'estar a disposició de la Direcció General de Qualitat Ambiental per a qualsevol consulta que li siga requerida. La direcció general podrà sol·licitar en qualsevol moment la devolució de la documentació per a la seua revisió o per a procedir al seu arxiu definitiu. El Consell de Cambres haurà d'establir les mesures organitzatives i tècniques necessàries per a assegurar la custòdia segura de la documentació, per a la salvaguarda de les dades i la informació continguda en els documents, així com per a la ràpida localització d'aquells documents i informació que li siga requerida per la direcció general esmentada.  
  
Octau  
L'import màxim destinat a l'exercici de les funcions objecte de delegació per a l'exercici 2014 serà de cent quinze mil euros (115.000,00 euros), tots els impostos inclosos, a càrrec del capítol II del programa 442.50, aplicació econòmica 08 02 05 442.50.2, dels pressupostos de la Generalitat per a 2014.  
El pagament es realitzarà mensualment per l'import corresponent a les activitats realitzades en el mes anterior, d'acord amb els preus unitaris següents (sense incloure IVA):  
Estudis de minimització de residus perillosos: 25 ?.  
Plans empresarials de prevenció i reducció d'envasos i residus d'envasos: 50 ?.  
Informes de seguiment dels plans empresarials de prevenció i reducció d'envasos i residus d'envasos aprovats: 25 ?.  
Declaracions anuals d'envasos i residus d'envasos: 50 ?.  
Memòries anuals de residus no perillosos presentades (excepte les relatives a estacions de transferència de residus urbans, plantes de tractament de residus urbans, plantes de tractament de poda i jardí, plantes de tractament de residus de construcció i demolició, abocadors controlats, ecoparcs o punts nets i plantes d'envasos lleugers): 5 ?.  
  
Notificacions prèvies de trasllat de residus perillosos i residus no perillosos destinats a eliminació, excepte les referides a residus domèstics (capítol 20 de l'annex 2 de l'orde MAM/304/2002, de 8 de febrer): 1 ?.  
Per a exercicis posteriors, anualment es publicarà en el Diari Oficial de la Comunitat Valenciana l'import destinat a l'exercici de les funcions delegades i, si és el cas, els preus unitaris aplicables en relació amb les dites funcions, sempre que estiga vigent la delegació i hi haja consignació pressupostària adequada i suficient en l'exercici econòmic corresponent.  
  
Nové  
No podran delegar-se les competències que s'exercisquen per delegació.  
Les resolucions que el Consell de Cambres Oficials de Comerç, Indústria i Navegació de la Comunitat Valenciana adopte per delegació indicaran expressament esta circumstància i es consideraran dictades per l'òrgan delegatori; serà procedent contra estes la interposició de recurs d'alçada, en el termini d'un mes des de l'endemà de la seua notificació, d'acord amb el que establixen els articles 114 i 115 de l'esmentada Llei 30/1992.  
En tots els altres actes i tràmits que efectue el Consell de Cambres es farà constar igualment que s'efectuen per delegació segons la present resolució.  
  
Desé  
La delegació serà revocable en qualsevol moment per l'òrgan delegatori. La present resolució, així com la seua revocació quan siga procedent, serà objecte de publicació en el Diari Oficial de la Comunitat Valenciana.  
Contra la present resolució, que no posa fi a la via administrativa, es podrà interposar un recurs d'alçada davant de la Secretaria Autonòmica d'Infraestructures, Territori i Medi Ambient, en el termini d'un mes des del següent al de la seua publicació en el Diari Oficial de la Comunitat Valenciana, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
València, 24 d'abril de 2014.- El director general de Qualitat Ambiental: Vicente Tejedo Tormo.